মুক্তিযুদ্ধে পাক হানাদার বাহিনী ও স্বাধীনতাবিরোধী চক্র তাদের পরাজয় নিশ্চিত জেনে এ জাতিকে মেধাশূন্য করতে পরিকল্পিতভাবে দেশের মেধাবী সন্তানদের হত্যায় মেতে ওঠে। একাত্তরের সেই শহীদ বুদ্ধিজীবীদের বিনম্র শ্রদ্ধায় স্মরণ করেছে জাতি। শোককে শক্তিতে রূপান্তর করে আবালবৃদ্ধবনিতা হাতে হাতে শ্রদ্ধার ফুল নিয়ে যায় রাজধানীর রায়েরবাজার বধ্যভূমি স্মৃতিসৌধ ও মিরপুর শহীদ বুদ্ধিজীবী স্মৃতিসৌধে। সমবেত বাঙালি পুষ্পাঞ্জলি নিবেদনের মধ্য দিয়ে জাতির শ্রেষ্ঠ সন্তান শহীদদের প্রতি কৃতজ্ঞতা ও শ্রদ্ধা জানায়। ঢাকার পাশাপাশি সারা দেশেও বিভিন্ন কর্মসূচির মধ্য দিয়ে শহীদ বুদ্ধিজীবী দিবস পালিত হয়েছে। হাজারো মানুষের শ্রদ্ধা আর ফুলে ভরে যায় দেশের স্মৃতির মিনারগুলো।